REGULAMENTUL (UE) 2019/50 AL COMISIEI

din 11 ianuarie 2019

de modificare a anexelor II, III, IV și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru clorantraniliprol, clomazon, ciclaniliprol, fenazaquin, fenpicoxamid, fluoxastrobin, lambda-cihalotrin, mepiquat, ulei de ceapă, tiacloprid și valifenalat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1), articolul 14 alineatul (1) litera (a) și articolul 18 alineatul (1) litera (b),

întrucât:

(1) Limitele maxime de reziduuri (LMR) pentru clomazon, fluoxastrobin, lambda-cihalotrin, mepiquat și tiacloprid au fost stabilite în anexa II la Regulamentul (CE) nr. 396/2005. LMR-urile pentru clorantraniliprol, fenazaquin și valifenalat au fost stabilite în partea A din anexa III la regulamentul respectiv. Pentru ciclaniliprol, fenpicoxamid și ulei de ceapă nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) La 4 iulie 2009, Comisia Codex Alimentarius a adoptat limitele maxime Codex de reziduuri (CXL) pentru lambda-cihalotrin în secară (2).

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (3), în cazurile în care există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care aceste standarde sau părți relevante ale acestora ar fi mijloace ineficiente sau inadecvate de îndeplinire a obiectivelor legitime ale legislației alimentare sau a cazurilor în care există o justificare științifică sau a cazurilor în care ele ar avea drept rezultat un nivel de protecție diferit față de cel determinat ca fiind adecvat în Uniune. În plus, în conformitate cu articolul 13 litera (e) din regulamentul respectiv, Uniunea promovează coerența dintre standardele tehnice internaționale și legislația alimentară, asigurându-se, în același timp, că nivelul înalt de protecție adoptat în Uniune nu este diminuat.

(4) CXL-urile pentru lambda-cihalotrin în secară sunt sigure pentru consumatorii din Uniune (4) și, prin urmare, ar trebui incluse în Regulamentul (CE) nr. 396/2005 ca LMR-uri.

(5) În contextul unei proceduri de autorizare a utilizării unui produs de protecție a plantelor care conține substanța activă clomazon pe mușețel și banane din specia Musa paradisiaca (plantains), a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(6) În ceea ce privește substanța fluoxastrobin, o astfel de cerere a fost depusă pentru usturoi, semințe de rapiță, semințe de in, semințe de mac, semințe de muștar și semințe de camelină. În ceea ce privește substanța mepiquat, o astfel de cerere a fost depusă pentru semințe de rapiță, semințe de in, semințe de mac, semințe de muștar, semințe de camelină, semințe de floarea-soarelui, ficat (de porcine, ovine și caprine), rinichi (de porcine), lapte și ouă. În ceea ce privește substanța tiacloprid, o astfel de cerere a fost depusă pentru semințe de limba-mielului și ridichi. În ceea ce privește substanța valifenalat, o astfel de cerere a fost depusă pentru tomate, pătlăgele vinete, lăptuci, ceapă, ceapă eșalotă și usturoi.

(7) În conformitate cu articolul 6 alineatele (2) și (4) din Regulamentul (CE) nr. 396/2005, au fost depuse cereri privind substanțele clorantraniliprol și fenazaquin, utilizate în Statele Unite pe hamei și, respectiv, pe migdale. Solicitanții susțin că utilizările autorizate ale substanțelor în cauză pe astfel de plante de cultură în Statele Unite determină reziduuri care depășesc LMR-urile prevăzute în Regulamentul (CE) nr. 396/2005 și că sunt necesare LMR-uri mai mari pentru a se evita barierele în calea comerțului la importarea acestor plante de cultură.

(8) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(9) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (5). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(10) În ceea ce privește substanța fluoxastrobin în usturoi, autoritatea a evaluat o cerere în vederea stabilirii unei LMR pentru ceapă și a emis un aviz motivat cu privire la LMR propusă (6). În conformitate cu orientările existente ale Uniunii privind extrapolarea LMR-urilor, este adecvat să se stabilească LMR pentru usturoi la valoarea LMR pentru ceapă.

(11) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți erau admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a dozei zilnice acceptabile sau a dozei acute de referință.

(12) Pentru mepiquat au fost stabilite LMR-uri temporare prin Regulamentul (UE) 2016/1003 al Comisiei (7) pentru ciupercile de cultură până la 31 decembrie 2018 pentru a aborda contaminarea încrucișată care a afectat ciupercile de cultură netratate de la paiele tratate în mod legal cu mepiquat. Statele membre și autoritatea au prezentat date recente de monitorizare care indică faptul că reziduurile de mepiquat încă se află la niveluri peste limita de cuantificare relevantă. Prin urmare, este adecvat să se extindă valabilitatea LMR actual stabilit la 0,09 mg/kg LMR va fi reexaminată; revizuirea va ține seama de informațiile disponibile în următorii patru ani de la data publicării prezentului regulament.

(13) În ceea ce privește substanța lambda-cihalotrin, mai multe LMR-uri au fost modificate prin Regulamentul (UE) 2018/960 al Comisiei (8). Regulamentul menționat reduce LMR pentru secară la limita de cuantificare, eliminând CXL existentă pentru secară începând cu 26 ianuarie 2019. Din motive de securitate juridică, este oportun ca LMR prevăzută în prezentul regulament să se aplice începând cu aceeași dată.

(14) În contextul aprobării substanței active fenpicoxamid, o cerere privind LMR a fost inclusă în dosarul rezumativ în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (9). Această cerere a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a emis o concluzie a evaluării inter pares a riscului utilizării ca pesticid a substanței active, în care a recomandat stabilirea LMR-urilor care acoperă utilizările reprezentative pentru secară și grâu în conformitate cu bunele practici agricole (BPA) din Uniune și o cerere de instituire a unei toleranțe la import pentru banane din partea Panama (10).

(15) Uleiul de ceapă este aprobat ca substanță de bază prin Regulamentul de punere în aplicare (UE) 2018/1295 al Comisiei (11). Condițiile de utilizare a respectivei substanțe nu sunt de natură să determine prezența de reziduuri în produsele alimentare sau în hrana pentru animale care ar putea reprezenta un risc pentru consumatori. Prin urmare, este adecvată includerea substanței respective în anexa IV la Regulamentul (CE) nr. 396/2005.

(16) Substanța activă ciclaniliprol nu a fost aprobată prin Regulamentul de punere în aplicare (UE) 2017/357 al Comisiei (12). Deoarece nu au fost stabilite LMR-uri în Regulamentul (CE) nr. 396/2005, este adecvat să se includă substanța în anexa V din regulamentul respectiv.

(17) Pe baza avizelor motivate și a concluziei autorității și ținând seama de factorii relevanți pentru subiectul în discuție, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(18) Prin urmare, Regulamentul (CE) nr. 396/2005 ar trebui modificat în consecință.

(19) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III, IV și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Se aplică de la 1 ianuarie 2019. Cu toate acestea, se aplică de la 26 ianuarie 2019 în ceea ce privește LMR pentru lambda-cihalotrin în secară.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 11 ianuarie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-41%252Fal32_24e.pdf

Joint FAO/WHO food standards programme Codex Alimentarius Commission (Programul comun FAO/OMS privind normele alimentare, Comisia Codex Alimentarius). Apendicele III și IV. Sesiunea treizeci și doi. Roma, Italia, 29 iunie-4 iulie 2009.

(3) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(4) Revision of the review of the existing maximum residue levels for the active substance lambda-cyhalothrin (Examinarea revizuirii limitelor maxime de reziduuri existente pentru substanța activă lambda-cihalotrin). EFSA Journal 2015;13(12):4324.

(5) Rapoarte științifice ale EFSA disponibile online:

http://www.efsa.europa.eu:

Reasoned opinion on the modification of the existing maximum residue levels for clomazone in chamomiles and plantains [Aviz motivat privind modificarea limitelor maxime de reziduuri existente pentru clomazon în mușețel și banane din specia Musa paradisiaca (plantains)]. EFSA Journal 2018;16(6):5316.

Reasoned opinion on the modification of the existing maximum residue levels for fluoxastrobin in oilseeds (Aviz motivat privind modificarea limitelor maxime de reziduuri existente pentru fluoxastrobin în semințele oleaginoase). EFSA Journal 2018;16(7):5381.

Reasoned opinion on the modification of the existing maximum residue levels for mepiquat in various oilseeds and animal commodities (Aviz motivat privind modificarea limitelor maxime de reziduuri existente pentru mepiquat în diferite semințe oleaginoase și produse de origine animală). EFSA Journal 2018;16(7):5380.

Reasoned opinion on the modification of the existing maximum residue levels for thiacloprid in corn gromwell seeds and radish (Aviz motivat privind modificarea limitelor maxime de reziduuri existente pentru tiacloprid în semințele de mărgeluș de câmp și ridichi). EFSA Journal 2018;16(6):5313.

Reasoned opinion on the modification of the existing maximum residue levels for valifenalate in various crops (Aviz motivat privind modificarea limitelor maxime de reziduuri existente pentru valifenalat în diferite plante de cultură). EFSA Journal 2018;16(6):5289.

Reasoned opinion on the setting of an import tolerance for chlorantraniliprole in hops (Aviz motivat privind stabilirea unei toleranțe la import pentru clorantraniliprol în hamei). EFSA Journal 2018;16(6):5312.

Reasoned opinion on the setting of an import tolerance for fenazaquin in almonds (Aviz motivat privind stabilirea unei toleranțe la import pentru fenazaquin în migdale). EFSA Journal 2018;16(7):5330.

(6) Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (EC) No 396/2005 [Aviz motivat privind reexaminarea actualelor limite maxime de reziduuri (LMR) pentru fluoxastrobin în conformitate cu articolul 12 din Regulamentul (CE) nr. 396/2005]. EFSA Journal 2012;10(12):3012.

(7) Regulamentul (UE) 2016/1003 al Comisiei din 17 iunie 2016 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de abamectin, acequinocil, acetamiprid, benzovindiflupir, bromoxinil, fludioxonil, fluopicolid, fosetil, mepiquat, proquinazid, propamocarb, prohexadionă și tebuconazol din sau de pe anumite produse (JO L 167, 24.6.2016, p. 46).

(8) Regulamentul (UE) 2018/960 al Comisiei din 5 iulie 2018 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile lambda-cihalotrinului din sau de pe anumite produse (JO L 169, 6.7.2018, p. 27).

(9) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(10) Conclusion on the peer review of the pesticide risk assessment of the active substance fenpicoxamid (XDE-777) [Concluzia evaluării inter pares a riscului utilizării ca pesticid a substanței active fenpicoxamid (XDE-777)]. EFSA Journal 2018;16(1):5146.

(11) Regulamentul de punere în aplicare (UE) 2018/1295 al Comisiei din 26 septembrie 2018 de aprobare a substanței de bază ulei de ceapă, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 243, 27.9.2018, p. 7).

(12) Regulamentul de punere în aplicare (UE) 2017/357 al Comisiei din 28 februarie 2017 privind neaprobarea substanței active ciclaniliprol, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 54, 1.3.2017, p. 4).